作者：辛弃疾
词牌/韵律：沁园春

paragraphs: 甲子相高，亥首曾疑，绛县老人。
看长身玉立，鹤般风度，方颐须磔，虎样精神。
文烂卿云，诗凌鲍谢，笔势骎骎更右军。
浑馀事，羡仙都梦觉，金阙名存。
门前父老忻忻。
焕奎阁新褒沼语温。
记他年帷幄，须依日月，只今剑履，快上星辰。
人道阴功，天教多寿，看到貂蝉七叶孙。
君家里，是几枝丹桂，几树灵椿。